《力漕篇呈发运王司封宝臣》
宋代·梅尧臣

兵外肢强，兵内体壮。
敛之尽归，岁以多饷。
东南舳舻，衔尾而上。
岁江岁淮，泝汴之湍。
汴湍不常，水衡不官。
惟虞溢毁，靡虞舟盘。
舟盘粮覆，粮孰为足。
大计之数，万百惟六。
帛币错货，三倍其谷。
曰主厥漕，王之荩臣。
日忧河涸，运借烦神。
以舫实土，约流束津。
百步之间，若牙与龈。
朝涨夕降，滞舸次鳞。
丞乞于朝，朝不即报。
下上经营，风并日曝。
其躬其勤，秉心有操。
士岂无禄，禄此则冒。
彼以荣佚，此以劬耗。
愿答其劬，锡命锡诰。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。